**e un om**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e un om privind cerul

între două clipe ce vin pe rând şi trec laolaltă

pe străzile zorilor strigă vânzătorii de ziare

în pragul cafenelei din colţ, un boem

ridică mâna la tâmplă – salută râzând

spre marea etern legănătoare

coboară o femeie frumoasă cu un trandafir roșu

briza duce miros de alge şi scoici

orașului și mai departe câmpului

cerul, însuşi o mare prea adâncă,

unduieşte corăbii alb-cenușii ici şi colo

pe scările bibliotecii, un cerşetor bătrân

aşteaptă ora deschiderii, să schimbe cartea

în locul lui fără alt fast a citit

până când întunericul s-a lăsat peste oraş

și încă mult în lumina felinarului

la un pas, şcoala marinarilor şi-a deschis uşile

în celălalt capăt al oraşului, universitatea

ca o carte deschisă între zare și oraș

pe trotuare, vânzătorii de flori aşază lumi colore

parfumul lor trece printre toate cum niște umbre

trec şi vin maşini pe bulevardele lungi

cum nişte benzi întinse dintr-o constelație înrourată

spre licee, şcoli şi grădiniţe ori doar spre parc

se grăbesc puii de om; în urmă ori alături,

un părinte, bunic, frate, coleg, prieten ori aerul.

sunt ore ce trec pentru că ştim

sau nici nu ne pasă. e un om lângă alt om,

un om măcar în sufletul altui om; altul singur

aici, aiurea și dalele trotuarelor fără nume

– doar străzile şi bulevardele primesc nume –

și clipe întâmplare, clipe neîntâmplare

\_

Copyright Mariana Fulger